ການເດີນທາງຂອງຜີນ້ອຍ

U U Story@ Dr. Zar Ni Win

Kan Htoo Aung

ແຕ່ກີ້ແຕ່ກ່ອນ, ມີຜີນ້ອຍໂຕໜຶ່ງ ຊື່ວ່າ ນັດ ປຸກ ຊິ ຜູ້ເປັນທີ່ຮັກຂອງເດັກນ້ອຍທຸກຄົນ ຢູ່ໃນບ້ານ ດູ ແວ ແວ. ລາວມັກໃຫ້ຄວາມຊ່ວຍເຫຼືອແກ່ເດັກນ້ອຍ ໃນການຮຽນຮູ້ ແລະ ພັດທະນາການເຕີບໃຫຍ່.

ເມື່ອບໍ່ດົນມານີ້, ບັນດາໝູ່ບ້ານອ້ອມຂ້າງ ບ້ານ ດູ ແວ ແວ ໄດ້ຮັບຜົນກະທົບຈາກພະຍາດລະບາດ. ຊາວບ້ານ ດູ ແວ ແວ ໄດ້ຂໍຮ້ອງໃຫ້ ນັດ ປຸກ ຊິ ຊ່ວຍປ້ອງກັນພະຍາດລະບາດດັ່ງກ່າວ ບໍ່ໃຫ້ແຜ່ລາມໄປສູ່ລູກຫຼານຂອງພວກເຂົາ.

ນັດ ປຸກ ຊິ ຈິ່ງໄດ້ອອກໄປນັ່ງຄິດຄົ້ນຫາວິທີ ວ່າລາວຈະສາມາດເຮັດຫຍັງໄດ້ແດ່ ເພື່ອຊ່ວຍເຫຼືອເດັກນ້ອຍໃຫ້ປອດໄພ. ໃນຂະນະນັ້ນເອງ ໄດ້ມີໂຕກະຕ່າຍໂຕໜຶ່ງ ຊື່ວ່າ ໂພ ຊິວ ຢອນ ແນມເຫັນ ນັດ ປຸກ ຊິ, ຈິ່ງໄດ້ຖາມຂຶ້ນວ່າ, "ເຈົ້າກຳລັງຄິດຫຍັງຢູ່?" ນັດ ປຸກ ຊິ ໄດ້ຕອບວ່າ, "ຂ້ອຍບໍ່ຮູ້ວ່າ ຈະເວົ້າແນວໃດກັບເດັກນ້ອຍ ເພື່ອຊ່ວຍປ້ອງກັນການແຜ່ເຊື້ອຂອງພະຍາດທີ່ກຳລັງລະບາດ."

ກະຕ່າຍ ໂພ ຊິວ ຢອນ ຈິ່ງໄດ້ແນະນຳວ່າ, "ພໍ່ເຖົ້າ ຊີວາກາ ທີ່ອາໃສຢູ່ທາງພາກເໜືອສຸດຂອງປ່າດົງດິບ. ເພິ່ນເປັນຜູ້ທີ່ສະຫຼາດສະຫຼຽວຫລາຍ. ເພິ່ນຈະສາມາດບອກເຈົ້າໄດ້ວ່າ ຈະເຮັດແນວໃດເພື່ອຊ່ວຍໃຫ້ເດັກນ້ອຍຮັກສາສຸຂະພາບໃຫ້ແຂງແຮງ. ເຈົ້າຄວນໄປຫາພໍ່ເຖົ້າ ຊີວາກາ ແລະ ຂໍຄຳແນະນຳຈາກເພິ່ນ."

ນັດ ປຸກ ຊິ ຈິ່ງເລີ່ມຕົ້ນການເດີນທາງຂອງລາວ ເພື່ອໄປຊອກຫາພໍ່ຕູ້ ຊີກາວາ. ໃນລະຫວ່າງທາງ, ນັດ ປຸກ ຊິ ໄດ້ພົບກັບຕົ້ນໂພໄຊ. ລາວຈິ່ງນັ່ງພັກເຊົາຢູ່ໃນຮົ່ມຂອງຕົ້ນໂພ ແລະ ໄດ້ຖາມຂຶ້ນວ່າ, "ທ່ານສາມາດບອກທາງໄປຫາພໍ່ຕູ້ ຊີກາວາ ແດ່ໄດ້ບໍ?"

ຕົ້ນໂພໄຊ ແນມລົງໄປເບິ່ງ ແລະ ເວົ້າຂຶ້ນວ່າ "ໂອ້, ເຈົ້າແມ່ນຜີນ້ອຍນັ້ນເອງ! ເບິ່ງເຈົ້າຄືຈະຫິວນໍ້. ເອົານີ້, ເຈົ້າກິນໝາກໄມ້ໜ້ອຍໜຶ່ງກ່ອນແມ້ ແລ້ວຂ້ອຍຈະບອກທາງໃຫ້ເຈົ້າເອງ" ນັດ ປຸກ ຊິ ມີຄວາມກັງວົນຫຼາຍກ່ຽວກັບການຊ່ວຍເຫຼືອເດັກນ້ອຍ ແລະ ການຊອກຫາ ພໍ່ຕູ້ ຊີວາກາ, ລາວເລີຍບໍ່ທັນໄດ້ກິນຫຍັງເທື່ອ.

ຫຼັງຈາກໄດ້ກິນໝາກໄມ້ ທີ່ຕົ້ນໂພໄຊເອົາໃຫ້ແລ້ວ, ນັດ ປຸກ ຊິ ກໍ່ຮູ້ສຶກອີ່ມ ແລະ ຮູ້ສຶກດີຂຶ້ນຫຼາຍ. ລາວຈິ່ງໄດ້ເລີ່ມເດີນທາງຕໍ່ໄປ ຕາມທິດທາງທີ່ຕົ້ນໂພໄຊ ແນະນຳໃຫ້. ເມື່ອ ນັດ ປຸກ ຊິ ໄດ້ມາຮອດຂົວຂ້າມນ້ຳແຫ່ງໜຶ່ງ, ລາວໄດ້ຖາມຂົວກ່ຽວກັບທາງໄປຫາພໍ່ຕູ້ ຊີວາກາ.

ຂົວຂ້າມນ້ຳ ແນມເບິ່ງຜີນ້ອຍ ນັດ ປຸກ ຊິ ແລະ ເຫັນວ່າຕົນໂຕລາວເປື້ອນຫລາຍ, ຂົວຈິ່ງເວົ້າຂຶ້ນວ່າ, "ມາໆ ລົງມາອາບນໍ້າຢູ່ແມ່ນໍ້ານີ້ກ່ອນ. ເຈົ້າຈະຕ້ອງໄດ້ເດີນທາງໄປອີກໄກ ກວ່າຈະຮອດບ້ານພໍ່ຕູ້ ຊີວາກາ, ເຈົ້າຈະຕ້ອງໄດ້ຮັກສາຄວາມສະອາດກ່ອນໃດ໋. ຈາກນັ້ນ ຂ້ອຍຈະບອກທາງໃຫ້ເຈົ້າເອງ ວ່າຈະໄປທາງໃດຕໍ່."

ນັດ ປຸກ ຊິ ກຳລັງຟ້າວຟັ່ງຫຼາຍ ແລະ ບໍ່ຢາກອາບນໍ້າປານໃດ, ແຕ່ວ່າ ສຸຂະພາບຂອງເດັກນ້ອຍແມ່ນຂຶ້ນຢູ່ກັບລາວ. ດັ່ງນັ້ນ, ລາວຈຶ່ງເຮັດຕາມທີ່ຂົວບອກ. ລາວຮູ້ສຶກສົດຊື່ນຂຶ້ນທັນທີ ຫຼັງຈາກໄດ້ອາບນ້ຳໃນແມ່ນ້ຳທີ່ໄຫຼເຢັນແຫ່ງນີ້.

ໃນຂະນະທີ່ລາວຍ່າງໄປຕາມເສັ້ນທາງທີ່ຂົວບອກ, ລາວໄດ້ມາພົບກັບພູໜ່ວຍໜຶ່ງ ທີ່ສູງ ແລະ ຊັນຫຼາຍ. ພໍ່ຕູ້ ຊີວາກາ ອາໄສຢູ່ໃນປ່າອີກຟາກໜຶ່ງຂອງພູໜ່ວຍນີ້, ສະນັ້ນ ລາວຈິ່ງໄດ້ຖາມພູທີ່ສູງຊັນຖ້າຫາກວ່າມັນມີທາງອື່ນທີ່ສາມາດອ້ອມໄປໄດ້. "ບໍ່ມີທາງອື່ນອີກແລ້ວ", ພູສູງຊັນຕອບ ແລະ ຍັງເວົ້າຕໍ່ອີກວ່າ, "ແຕ່ວ່າ ຫຼັງຈາກທີ່ເຈົ້າປີນຂຶ້ນມາຮອດຈອມພູຂອງຂ້ອຍແລ້ວ ເຈົ້າຈະໄດ້ເຫັນທິວທັດອັນສວຍງາມ ແລະ ໄດ້ພັກຜ່ອນ ກ່ອນທີ່ເຈົ້າຈະອອກເດີນທາງຕໍ່ໄປ."

ການປີນຂຶ້ນເທິງພູ ແມ່ນມີຄວາມຫຍຸ້ງຍາກຫຼາຍ ແລະ ໃຊ້ເວລາດົນພໍສົມຄວນ. ແຕ່ ນັດ ປຸກ ຊິ ກໍ່ມີຄວາມມຸ່ງໝັ້ນຕັ້ງໃຈ ທີ່ຈະປີນຂຶ້ນໄປໃຫ້ເຖິງຈຸດສູງສຸດນັ້ນ ເພາະລາວຢາກຊ່ວຍເຫຼືອເດັກນ້ອຍ.

ເມື່ອ ນັດ ປຸກ ຊິ ຂຶ້ນໄປຮອດຈອມພູ, ກໍໄດ້ເຫັນທິວທັດທຳມະຊາດຢູ່ເທິງນັ້ນ ແມ່ນມີຄວາມສວຍສົດງົດງາມຫຼາຍ. ແລະ ເຖິງແມ່ນວ່າ ລາວຈະມີຄວາມມຸ່ງໝັ້ນຕັ້ງໃຈທີ່ຈະເດີນທາງໄປໃຫ້ຮອດພໍ່ຕູ້ ຊີວາກາ ຫຼາຍປານໃດກໍຕາມ, ແຕ່ລາວກໍ່ໄດ້ຕັດສິນໃຈຟັງຄຳແນະນຳຂອງພູເຂົາ. ດັ່ງນັ້ນ, ລາວຈຶ່ງນອນລົງເພື່ອພັກຜ່ອນ ແລະ ຕໍ່ມາບໍ່ດົນ ລາວກໍ່ເຊື້ອບຫຼັບໄປ.

ຫຼັງຈາກໄດ້ພັກຜ່ອນເອົາແຮງແລ້ວ, ນັດ ປຸກ ຊິ ກໍໄດ້ສືບຕໍ່ເດີນທາງ ແລະ ໃນທີ່ສຸດ ລາວກໍໄດ້ພົບກັບ ພໍ່ຕູ້ ຊີວາກາ. ນັດ ປຸກ ຊິ ເລົ່າທຸກຢ່າງທີ່ເກີດຂຶ້ນໃນລະຫວ່າງການເດີນທາງຂອງລາວໃຫ້ພໍ່ຕູ້ ຊີວາກາ ຟັງ. ຫຼັງຈາກເລົ່າໝົດແລ້ວ ລາວກໍ່ຖາມພໍ່ຕູ້ວ່າ, "ຫຼານຈະສາມາດຊ່ວຍເດັກນ້ອຍທັງຫຼາຍໃຫ້ຢູ່ຢ່າງປອດໄພ ຈາກພະຍາດໄດ້ແນວໃດ?"

ພໍ່ຕູ້ ຊີກາວາ ຕອບວ່າ, “ເພື່ອໃຫ້ມີສຸຂະພາບແຂງແຮງ, ເດັກນ້ອຍທັງໝົດ ຕ້ອງເຮັດທຸກຢ່າງຄືທີ່ຫຼານໄດ້ເຮັດໃນລະຫວ່າງເດີນທາງມາບ່ອນນີ້. ພວກເຂົາຕ້ອງກິນອາຫານທີ່ມີສານອາຫານຄົບຖ້ວນ, ເຊັ່ນ ໝາກໄມ້ທີ່ຕົ້ນໂພໄຊມອບໃຫ້ຫຼານ. ພວກເຂົາຕ້ອງລ້າງມືຂອງພວກເຂົາ ແລະ ຮັກສາຄວາມສະອາດ, ຄືກັນກັບ ຕອນທີ່ຫຼານໄດ້ອາບນໍ້າຢູ່ໃນແມ່ນໍ້າໃກ້ຂົວ. ແລະ ພວກເຂົາກໍ່ຕ້ອງນອນພັກຜ່ອນໃຫ້ພຽງພໍ, ຄືກັບຕອນທີ່ຫຼານໄດ້ເຮັດ ໃນຕອນທີ່ຫຼານນອນຢູ່ເທິງພູເຂົານັ້ນ. ພວກເຂົາຍັງຈຳເປັນຕ້ອງໄດ້ມີການເຄື່ອນໄຫວຢູ່ສະເໝີ, ເຊັ່ນ ການຫຼິ້ນຕ່າງໆ ແລະ ການແລ່ນອ້ອມໆໄປມາ, ຄືກັບຫຼານໄດ້ເຮັດ ໂດຍການຍ່າງມາຈົນຮອດບ່ອນນີ້. ສິ່ງສຸດທ້າຍ ແມ່ນຄວາມຮັກ. ເດັກນ້ອຍຕ້ອງການຄວາມຮັກຈາກຫຼານ ແລະ ຄວາມຮັກຈາກຄອບຄົວຂອງພວກເຂົາ. ທັງໝົດນີ້ ແມ່ນສິ່ງທີ່ເດັກນ້ອຍຕ້ອງການ ເພື່ອຢູ່ຢ່າງມີສຸຂະພາບທີ່ແຂງແຮງ.”

ນັດ ປຸກ ຊິ ຮູ້ສຶກຕື່ນເຕັ້ນຫຼາຍທີ່ຈະໄດ້ກັບໄປຫາເດັກນ້ອຍ ແລະ ເລົ່າປະສົບການຈາກການເດີນທາງໃຫ້ຄົນໃນໝູ່ບ້ານຟັງ ເຖິງສິ່ງທີ່ລາວໄດ້ຮຽນຮູ້ກ່ຽວກັບການຮັກສາສຸຂະພາບໃຫ້ແຂງແຮງ ແລະ ປອດໄພຈາກເຊື້ອພະຍາດ. ຖ້າເດັກນ້ອຍ ແລະ ຄອບຄົວທັງໝົດ ປະຕິບັດຕາມຄຳແນະນຳ, ມັນກໍ່ຈະຊ່ວຍໃຫ້ພວກເຂົາມີສຸຂະພາບແຂງແຮງໄດ້. ນັດ ປຸກ ຊິ ຮັກເດັກນ້ອຍຫຼາຍ.​ ລາວເປັນຜີນ້ອຍທີ່ມີນໍ້າໃຈ ແລະ ເຮັດແຕ່ສິ່ງທີ່ເປັນປະໂຫຍດ!

ຄໍາຖາມ 1. ເປັນຫຍັງຜີນ້ອຍ ນັດ ປຸກ ຊິ ຈິ່ງອອກເດີນທາງໄປຫາ ພໍ່ຕູ້ ຊີວາກາ? 2. ນັດ ປຸກ ຊິ ໄດ້ພົບກັບໃຜແນ່ ຕາມທາງທີ່ລາວໄປຫາພໍ່ຕູ້ ຊີວາກາ? 3. ພໍ່ຕູ້ ຊີວາກາ ເວົ້າແນວໃດແດ່ ກັບ ນັດ ປຸກ ຊິ? 4. ເດັກນ້ອຍສາມາດເຮັດຫຍັງໄດ້ແດ່ ເພື່ອໃຫ້ມີສຸຂະພາບທີ່ແຂງແຮງ?

ປື້ມຫົວນີ້ ຂຽນຂຶ້ນຈາກການຮ່ວມມືລະຫວ່າງ ໂຄງການນິທານເລື່ອງທີ່ສາມ ແລະ ມູນນິທິເອເຊຍ. ໂຄງການນິທານເລື່ອງທີ່ສາມ ໄດ້ຂຽນ ແລະ ຜະລິດປື້ມສຳລັບເດັກນ້ອຍເປັນພາສາພະມ້າ ແລະ ພາສາອື່ນໆຂອງພະມ້າ ເພື່ອແຈກຢາຍໃຫ້ແກ່ເດັກນ້ອຍພະມ້າໃນທົ່ວປະເທດ ໂດຍບໍ່ໄດ້ເສຍຄ່າ. ບັນດານິທານຕ່າງໆ ໄດ້ຖືກຂຽນ ແລະ ນຳສະເໜີໂດຍ ສິນລະປິນຊາວພະມ້າ ເພື່ອມອບໃຫ້ແກ່ບັນດາຜູ້ອ່ານຊາວພະມ້າ ແລະ ເພື່ອແກ້ໄຂບັນຫາກ່ຽວກັບສັນຕິພາບ, ຄວາມອົດທົນ, ຄວາມຫຼາກຫຼາຍ, ຄວາມສະເໝີພາບລະຫວ່າງ ຍິງ ແລະ ຊາຍ, ສິ່ງແວດລ້ອມ, ແລະ ສິດທິເດັກ.

ຜົນງານນີ້ແມ່ນຖືກສ້າງຂື້ນໂດຍຜ່ານການສະໜັບສະໜູນຈາກ All Children Reading: A Grand Challenge for Development (ACR GCD) Founding Partners (United States Agency for International Development [USAID], World Vision, ແລະ Australian Government) ໂດຍການຮ່ວມມືກັບ Global Book Alliance. ເຊິ່ງໄດ້ກະກຽມຈັດທຳໂດຍ The Asia Foundation ແລະ ບໍ່ຈຳເປັນຕ້ອງສະທ້ອນເຖິງມູມມອງຂອງ ACR GCD Founding Partners ຫຼື Global Book Alliance. ການດັດແປງ ຫຼື ການແປຜົນງານດັ່ງກ່າວນີ້ ບໍ່ຄວນຖືເປັນການແປ ACR GCD ຢ່າງເປັນທາງການ, ແລະ ACR GCD ຈະບໍ່ຮັບຜິດຊອບຕໍ່ກັບເນື້ອໃນ ຫຼື ຂໍ້ຜິດພາດໃດໆໃນການແປນີ້.

Brought to you by

Let's Read is an initiative of The Asia Foundation's Books for Asia program that fosters young readers in Asia. booksforasia.org To read more books like this and get further information, visit letsreadasia.org .

Original Story နတ်ပေါက်စီရဲ့သက်ရှည်ဆေး Author: U U Story@ Dr. Zar Ni Win. Illustrator: Kan Htoo Aung. Published by The Asia Foundation - Let's Read, https://www.letsreadasia.org © The Asia Foundation. Released under CC BY-NC 4.0.

This work is a modified version of the original story. © The Asia Foundation, 2020. Some rights reserved. Released under CC BY-NC 4.0.

For full terms of use and attribution, http://creativecommons.org/licenses/by-nc/4.0/

Contributing translators: Vinitsa, Nut Xayyalath, Linda Souvanhnasan, Nah Lattana, and Sinxay Sydney